Plantebaserede tilbud på menuen i vuggestuer og børnehaver er for tidskrævende, mener børne- og socialminister Mai Mercado (K).

Udtalelsen kommer i kølvandet på de seneste dages debat om, at Aarhus kommune fremover vil tilbyde plantebaseret kost ved siden af frikadellerne, spegepølsen og leverpostejen i kommunens institutioner.

- Lige nu vil det være for langt at gå at lave et forbud, for jeg har ikke indtryk af, at der er nogen, der serverer ren veganerkost, siger Mai Mercado.

Jeg er bekymret over tidens tendens, hvor børn og også meget små børn skal involveres i forældrenes livsstil. Mai Mercado (K), børne- og socialminister

Hun ser ikke noget problem i forslaget, så længe der er tale om et alternativ til den almindelige kost, men minder kommunen om, at de skal følge Sundhedsstyrelsens anbefalinger.

Aarhus kommune er opmærksom på Sundhedsstyrelsens anbefalinger i sit forslag. Af samme grund lægger forslaget heller ikke op til en udelukkende vegansk menu, men foreslår, at der fremover er et plantebaseret alternativ på bordet.

Sundhedsstyrelsen om vegansk kost til småbørn Vegansk kost til spædbørn og småbørn kan ikke anbefales, idet det kan være meget vanskeligt at opfylde barnets ernæringsbehov de første leveår.

Barnet bør ammes i mindst to år og få tilskud af B12-vitamin, hvis familien insisterer på denne kostform.

Det er vigtigt, at væksten følges nøje hos disse børn, da der er risiko for, at de vokser dårligt. Kilde: Sundhedsstyrelsens håndbog for sundhedspersonale om ernæring til småbørn og spædbørn.

- Derfor er der også en forskel. Men jeg må erkende, at alarmklokkerne ringer hos mig. Jeg synes, at det er vigtigt, at børn får en næringsholdig, sund, god kost i landets daginstitutioner - og det rimer ikke på veganer-mad, siger Mai Mercado.

Forslaget er stillet af Socialdemokratiet, De Radikale og Alternativet, der tilsammen har flertal i Aarhus Byråd.

Brug tiden på pædagogik

Baggrunden for forslaget i Aarhus er, at flere veganerforældre har ønsket, at deres børn kan få vegansk mad i daginstitutionen. Samtidig skal forslaget være med til at indfri kommunens mål om at blive CO2-neutral i 2030.

Men ministeren advarer mod, at det ekstra madtilbud vil stjæle tid fra pædagogisk arbejde i institutionerne.

- Jeg kan ikke politisk forsvare, at de bruger tid på at anrette forskellige madordninger frem for bare at være sammen med børnene, siger hun.

Derfor mener Mai Mercado principielt heller ikke, at forældre skal kunne give deres børn plantebaserede madpakker med hjemmefra.

- Nej, det synes jeg ikke. Det er tidskrævende, siger Mai Mercado og understreger, at der allerede er 'et godt og solidt måltid mad' i vuggestuer og børnehaver, som følger sundhedsstyrelsens anbefalinger.

Mai Mercado vil ikke blande sig i, hvordan forældre og deres børn spiser privat.

- Men jeg er bekymret over tidens tendens, hvor børn og også meget små børn skal involveres i forældrenes livsstil, når det gælder mad. Jeg synes, man skal følge Sundhedsstyrelsens anbefalinger.